Den baltiske issjøen
Store norske leksikon,Realfag,Geologi,Geologisk tidsregning,Istid
Den baltiske issjøen var en stor ferskvannssjø som ble dannet da brekappen etter siste istid smeltet tilbake fra den sørlige delen av Østersjøen for 16 000–11 600 år siden.
Da brekappen over Skandinavia begynte å smelte på slutten av siste istid (omtrent 16 000 år siden) ble den sørlige delen av det som i dag er Østersjøen isfri. Men på grunn av is som lå i brekappene på land var det globale havnivået fremdeles ca. 100 m lavere enn i dag. Øresund og de andre sundene i Danmark var derfor tørre.Det dannet seg en innsjø i Østersjøbassenget med utløp som ei elv der Øresund er i dag. Innsjøen har fått navnet Den baltiske issjøen fordi fronten av innlandsisen hele tiden lå i sjøen, så vannet var iskaldt. Til å begynne med var innsjøen liten, og den fantes bare helt i sør i Østersjøbassenget. Etter hvert som brekappen smeltet og brefronten trakk seg nordover, ble innsjøen større og større. På slutten var Den baltiske issjøen en svær innsjø som lå 25 m over datidens havnivå.Hele Sverige og Norge var nedtrykket av breen under istiden. I Bottenviken der isen var tykkest var landet trykket 700–800 m ned, og så mindre utover mot kantene. Det førte til at Nordsjøen, eller egentlig Kattegat, på denne tiden strakk seg langt innover landet. Fra dagens Gøteborg til Vänern. Det som demmet Den baltiske issjøen og stengte havet ute fra Østersjøbassenget, var brekappen som fremdeles støtte mot det avlange fjellet Billingen. Isbrekappen utgjorde en sterk demning, og det var ingen steder mellom Billingen og Øresund hvor det var lavt nok land til at havet kunne trenge inn.Like før slutten på Yngre Dryas, for ca. 11 600 år siden, var brefronten smeltet tilbake til nordspissen av Billingen. Demningen brast, og sjøen ble tappet forbi nordspissen av Billingen og ut mot Vänern. Nivået i Den baltiske issjøen sank 25 m på under to år. Les mer i Store norske leksikon Østersjøens utvikling etter istiden siste istid Litteratur Thomas Andrén: Baltiska Issjøn – eller hur det hela børjade. HavsUtsikt 1/2003.